ART 153 2021-04-09 Moontlike implikasies van Prins Phillip se dood. | Siener van Rensburg - Artikels deur FH Pretorius. (Oupa Baard)
Heilige Romeinse Ryk, Marine Le Pen, Onluste in Europa, Prins Phillip, Rutter
Ek plaas hierdie kort artikel om uit te wys dat ons skielik dalk by 'n belangrike mylpaal in die aanloop tot Siener se visioenêre verhaal gekom het. Ek het al baie gesê dat ons geen visioene het wat na die tydperk verwys vóór die boom pluiens nie, maar daar is wel ander aanwysers wat ons hiervoor kan gebruik. Die probleem is dat daar nie net min daarvan is nie, net omtrent drie of vier, maar ook dat ons geen idee het van wanneer en presies hoe hulle gaan voorkom nie. Die dood van Phillip van Engeland vanoggend is 'n sprekende voorbeeld hiervan.
Siener het gesê 'n prominente Britse staatsman kom te sterwe kort voor die oorlog begin. 'n Mens wonder nou of dit dalk na hierdie ou rakker se dood verwys, want ons weet nie regtig nie. Ons weet dan nog ook nie hoe lank Siener se "kort voor die oorlog begin" regtig is nie. Maar as Phillip se oorlye dan die regte teken is sal ons minstens weet dat ons sterk op pad is na die punt waar die oorlog sal losbars.
Die volgende aanwyser ná hierdie een sal dalk wees as kweenie self te sterwe kom. Daar is ook niks in die visioene hiervan nie, maar Siener het gesê dit verwek twis onder die monarg se twee [senior] seuns en hulle baklei feitlik dadelik teenmekaar vir die kroon. Hierdie stryd kom wel voor in die visioenêre verhaal, en soos ek uitwys in my boek lei dit uiteindelik tot 'n rebellie onder die Britse soldate. Hierdie rebellie is een van die aanleidende faktore wat lei tot die totale ondergang van die Britse Ryk. [Die syfers in Siener se Bybel, 1 en 4, 3, 7, 6 speel die een of ander rol in hierdie Britse rebellie, want dit is waar Siener dit in die lug gesien het. Die letters en syfers vind waarskynlik hul oorsprong by 'n vredesberaad by die VVO in Geneve. Ek lees dit as 14, 3, 7 en 6 op grond van die maatstaf wat gestel word in visioen [006c03], Twee syfers, 1 en 7, 17, die sewe word 'n mens.
Ek wil einde ten laaste noem dat nog so 'n aanwyser die onverwagse verskyning van die Turk sal wees. Dit is iets wat die inwoners van Europa spesifiek sal raak, maar ook hulle sal miskien eers op die laaste nippertjie weet wat aan die gang is rondom dit. Die visioenêre verhaal in Europa begin waar die lande van Europa besig is om daardie gebied baie dringend te patrolleer op soek na die een of ander "gevaar". Die paaie is eintlik stofgery soos hulle heen en weer patrolleer, en dan net skielik slaan die Turk uit die bloute toe op Duitsland. En ja, dit is 'n baie groot en sterk leërmag hierdie, want hulle hou die VSA voltyds besig in die verhaal. Die VSA het natuurlik 'n baie groot leërmag in Europa gestasioneer
En hier is die punt wat ek wil maak: Ons weet natuurlik nie wat stilweg agter die skerms in Europa gebeur nie, maar 'n mens kom wel op stukkies nuus af wat saam 'n interessante prentjie begin vorm. Kom ek verduidelik wat ek probeer sê:
Ons weet dat COVID19 deur die NWO Globaliste gebruik word om hul gesag op die bevolkings van die wêreld af te dwing. Die doel daarmee is om die mense gewoond te maak aan die totale beheer van die Sewende Heilige Romeinse Ryk wat die Vatikaan en [bes moontlik] die Neo-Naziisme wil oprig. Ek het lank terug hieroor geskryf in onder andere ART 068 op 2013-05-21.
Maar saam met dit weet ons ook dat die algemene publiek in Europa vinnig besig is om keelvol te raak vir die drakoniese sosiale maatreëls wat tans met 'n ystervuis op hulle afgedwing word. Dit is kastig ingestel om die verspreiding van COVID19 te stop, terwyl die siekte eintlik niks meer as 'n ernstige soort griep vir sekere mense is nie. Ek het pas twee artikels geplaas oor Nederlanders se reaksie hierop en die groeiende onrus wat daarmee saamgaan. Die leser moet geen fout hieroor maak nie, maar daar broei werklik 'n burgeroorlog in spesifiek Nederland, Duitsland en Frankryk. En ja, miskien is die doel daarmee juis om die huidige EU in duie te laat stort sodat dit vervang kan word met die tien lande wat destyds die Heilige Romeinse Ryk gevorm het. Baie mense lag hierdie dinge al te maklik af as "oordrewe conspiracy theory", so ek skat ons sal maar moet wag en sien wat gebeur in hierdie opsig, nie so nie?
Daar is polisiemanne in Nederland wat waarsku dat die polisie deur die owerhede voorberei word om baie meer aggressief te begin optree teen die demonstreerders. Hulle sê dit is 'n kwessie van tyd voordat die skote ook gaan begin klap in Nederland. Dit is eintlik ook waar vir veral Duitsland en Frankryk.
As Marine Le Pen die volgende verkiesing in Frankryk wen, en dit het nou skielik meer as net 'n goeie moontlikheid geword, gaan daar absolute chaos in daardie land losbars. Ek kan dink ons gaan 'n heksejag op die globaliste en liberaliste sien wat seker laas met die Franse Revolusie gesien is. Toemaar, dalk nie regtig so erg nie, maar sy sal Frankryk wel in 'n koalisie met Engeland kan inbring. Die visoene dui aan dat Engeland, Frankryk en België saam optree onder 'n vaandel bekend as die Europa Regering. Dit sal seker heeltemal outomaties gebeur as Le Pen die volgende verkiesing wen, want sy het klaar kennis gegee dat sy Frankryk onmiddellik uit die EU sal onttrek. En ek dink ons kan hierdie sien as nog 'n aanwyser dat Siener se oorlog besig is om gestalte aan te neem.
Maar wat ek eintlik hier wil sê is dat die bekamping van onluste in Nederland met knuppels, waterkanonne, traangas, en selfs 'n paar geweerskote, één ding is, maar die huidige grootskaalse mobilisering van Nederland se militêre magte is iets héél anders. Hierdie mobilisering word met groot trots voorgehou as die grootste militêre oefening wat Nederland dalk nog ooit gehad het. En hier moet ons nie laat verbygaan dat een van die belangrikste dele hiervan is dat Nederland se tenkmag na twintig jaar weer in ere herstel is …. spesifiek vir hierdie oefening! Nederland se tenkeenhede is twee dekades gelede heeltemal afgeskaal en selfs toegemaak, en die militêre Leopard-tipe tenks het vir twintig jaar gestaan en roes. Hulle word nou skielik weer afgestof en terug gebring en die bemannings daarvan oefen daarmee dat dit dreun. Daar is selfs sprake dat Nederland dalk nog eenhede van Duitsland gaan aankoop.
Dit is uitstekende tenkwêreld daardie, maar waarvoor doen Nederland dit? Om 'n paar plaaslike onluste op markpleine te bekamp? Met tenks en kanonne? Ek glo nie, want Rutte en sy linkse kabinet sal dit nie oorleef nie. En sal Nederland hierdie geweldige hoë koste aangaan net om weer na twintig jaar deel te word van 'n prestige groep lande in Europa? Die generaals kan dalk almal met oversize ego's opgeskeep sit, maar selfs dit kan nie die moeite en koste weg-verduidelik nie.
Ek dink daar sit heelwat meer agter hierdie saak as wat sigbaar is. Die militêre oefening is sekerlik daarop gemik om NAVO se paraatheid en slaankrag op te skerp, maar wie is die vyand wat hulle verwag? Daar is nie een enkele land in Europa wat 'n bedreiging vir enigiemand inhou nie, baie beslis nie eers Rusland nie, so waarvoor maak hulle gereed? Die NWO en Amerika is alweer besig om Rusland uit te lok, maar sal dit sover gaan as 'n oorlog teen Rusland? Of is ook dit maar net 'n rookskerm vir 'n onverwagse blitsoorname van Europa en die instelling van die Sewende Heilige Romeinse Ryk? Of maak hulle dalk eerder gereed om as deel van NAVO se verdediging vier reuse groot en uiters gevaarlike Islamitiese terroristegroepe die hoof te bied? Vier groepe waarvan "die Turk" die lokaas sal wees om die Duitse militêre hoofmag in 'n lokval in Pole in te lok en te vernietig? Ek vra maar net, want dit is wat die visioenêre verhaal van Siener van Rensburg aan ons voorhou.
« ART 154 2021-04-28: 'n Vraag oor 'n horlosie met strepe daarop, saam met die Vierkleur ook met strepe daarop.